SSP วิ่ง 3% ลุ้นกำไรปีนี้แตะ 893 ลบ. เดินหน้าขยายธุรกิจ-ศึกษาโครงการใหม่
SSP บวก 3% ลุ้นกำไรปกติปีนี้แตะ 893 ลบ. ลุยขยายโครงการในเวียดนามต่อ-ศึกษาโครงการใหม่เพิ่มเติมซึ่งนำไปสู่การใช้เงินเพิ่มทุน โบรกฯแนะ “ถือ” ชูเป้า 13.50 บ.
22 พ.ย. 2564

ผู้สื่อข่าวรายงานว่าวันนี้ (22 พ.ย. 2564) ราคาหุ้นบริษัท เสริมสร้าง พาวเวอร์ คอร์ปอเรชั่น จำกัด (มหาชน) หรือ SSP ณ เวลา 10:25 น. อยู่ที่ระดับ 14.40 บาท เพิ่มขึ้น 0.40 บาท หรือ 2.86% โดยทำจุดสูงสุดที่ 14.60 บาท และทำจุดต่ำสุดที่ 14.00 บาท ด้วยมูลค่าการซื้อขาย 167.29 ล้านบาท

บริษัทหลักทรัพย์ เคทีบีเอสที จำกัด (มหาชน) ระบุในบทวิเคราะห์ (17 พ.ย. 2564) ว่า ทางฝ่ายวิจัยได้เข้าร่วมการจัด analysts meeting ของบริษัทเมื่อ 16 พ.ย. 2564 โดยมีประเด็นสำคัญอยู่ที่การขยายธุรกิจเพิ่มเติมดังนี้ (1) การขยายโครงการในเวียดนามต่อจาก Wind phase 1-2 กำลังการผลิตรวม 77 เมกะวัตต์ ล่าสุดอยู่ระหว่างศึกษาโครงการ Wind เพิ่มเติมอีกราว 56 เมกะวัตต์ และเจรจาเข้าร่วมโครงการ conventional power plant คาดสรุป structure และแจ้งความคืบหน้าได้ในไตรมาส 2/2565
อีกทั้ง (2) ขณะที่ในอินโดนีเซีย solar rooftop ยังคงเป้า 40 – 50 เมกะวัตต์ ใน 2 ปี ข้างหน้า จากปัจจุบันที่อยู่ระหว่าง การพัฒนาราว 17 เมกะวัตต์ นอกจากนี้ยังอยู่ระหว่างการศึกษาโครงการ solar farm ขนาด 20 เมกะวัตต์ คาดเห็นความคืบหน้าได้ในครึ่งปีแรก 2565 และ (3) ส่วนในไทยอยู่ระหว่างทำดีล M&amp;A 1 – 2 โครงการ ซึ่งยังไม่สามารถเปิดเผยรายละเอียดได้ แต่คาดว่าจะแล้วเสร็จได้ภายในต้นปี 2565
ทั้งนี้ทางฝ่ายวิจัยมีมุมมองเป็นบวกต่อพัฒนาการในการขยายธุรกิจซึ่งมีโครงการใหม่ เพิ่มเติมเข้ามาจากโครงการที่อยู่ระหว่างการศึกษาเดิม แม้รายละเอียดโครงการยังมีจำกัด อย่างไรก็ตามช่วย support แผนระยะกลางเพื่อนำเงินจากการออก SSP-W1 และการเพิ่มทุน PP (รวมราว 1.80 พันล้านบาท) ไปใช้ลงทุนในแนวทางที่ชัดเจนขึ้น นอกจากนี้ทางฝ่ายวิจัยรอข้อมูลเพิ่มเติมที่เป็นสาระสำคัญของโครงการก่อนมีการปรับประมาณการ โดยทางฝ่ายวิจัยยังคงประมาณการกำไรปกติปี 2564 อยู่ที่ 893 ล้านบาท เพิ่มขึ้น 22% จากงวดเดียวกันของปีก่อน และปี 2565 อยู่ที่ 1.10 พันล้านบาท เพิ่มขึ้น 26% จากงวดเดียวกันของปีก่อน
อย่างไรก็ดีทางฝ่ายวิจัยแนะนำ “ถือ” ราคาเป้าหมาย 13.50 บาท key catalyst คือการได้โครงการใหม่มาพัฒนาเพิ่มเติมจาก active investment ของบริษัททั้งในและต่างประเทศ